google/wiki40b huggingface dataset:
Πέτρος Επιτροπάκης

Βιογραφικά στοιχεία

Γεννήθηκε στις 22 Δεκεμβρίου 1894 ή 1897 ή 1898 στην Αθήνα. Σπούδασε στο Ωδείο Αθηνών όπου υπήρξε μαθητής της Νίνας Φωκά, ενώ η πρώτη του επαφή με τη μουσική είχε γίνει με τους Νικόλαο Κόκκινο και Τιμολέοντα Ξανθόπουλο. Συνέχισε τις σπουδές του στην Ιταλία, πραγματοποιώντας την πρώτη του εμφάνιση στη σκηνή στη Σικελία το 1923 με την παράσταση Φάουστ. Με υποτροφία του Εμμανουήλ Μπενάκη σπούδασε στο Μιλάνο με τον Τζουζέπε Μπόργκι. Συνέχισε τις παραστάσεις σε διάφορες όπερες της Ιταλίας και της Γαλλίας, της Ελβετίας και της Αυστρίας.
Από το 1939 έγινε από τους σημαντικότερους πρωταγωνιστές της Εθνικής Λυρικής Σκηνής όπου πραγματοποιούσε εμφανίσεις για 20 χρόνια. Ακόμη διετέλεσε αντιπρόεδρος του Σωματείου Ελλήνων Ηθοποιών. Πέθανε στην Αθήνα στις 9 Απριλίου 1977.

Παραστάσεις

Γνώρισε την πρώτη του επιτυχία το 1920 συμμετέχοντας στην παράσταση Δαχτυλίδι της Μάνας του Μανώλη Καλομοίρη ενώ συμμετείχε και στην ταινία Οι απάχηδες των Αθηνών. Στην Ελλάδα διακρίθηκε ως τενόρος στην οπερέτα και το ελαφρό τραγούδι.
Κύπελλο ΟΥΕΦΑ 2001-2002

Το Κύπελλο ΟΥΕΦΑ 2001-2002 κατακτήθηκε από τη Φέγενορντ κερδίζοντας στον τελικό την Μπορούσια Ντόρτμουντ.
Ο Συνήγορος

Πλοκή

Η ταινία αφηγείται την ιστορία ενός άπληστου δικηγόρου, γνωστός ως ο Συνήγορος, ο οποίος αρχίζει να έχει προβλήματα όταν αποφασίζει να διεισδύσει στο σκοτεινό κόσμο της διακίνησης ναρκωτικών. Στην πορεία θα βρεθούν στο δρόμο του η αφελής κοπέλα του η Λόρα, ο Γουέστρεϊ ένας μεσάζοντας, ένα μυστήριο και επικίνδυνο ζευγάρι οι Ράινερ και Μαλκίνα και η Ρουθ μια κρατούμενη που εκπροσωπείται από το Συνήγορο.

Παραγωγή

Τον Ιανουάριο του 2012 ανακοινώθηκε ότι ο συγγραφέας Κόρμακ ΜακΚάρθι πούλησε το πρώτο του σενάριο The Counselor στους Νικ Γουέσλερ, Πόλα Μέι Σουάρτζ και Στιβ Σουάρτζ που πρηγουμένως είχαν αναλάβει την κινηματογραφική μεταφορά του μυθιστορήματος του ΜακΚάρθι Ο Δρόμος. Στις 31 Ιανουαρίου 2013 ανακοινώθηκε ότι ο Ρίντλεϊ Σκοτ έψαχνε το επόμενο πρότζεκτ του και υπήρχε μεγάλη πιθανότητα να διαλέξει την ταινία Ο Συνήγορος (The Counselor) μετά την τελευταία του ταινία Προμηθέας (Prometheus, 2012). Στις 9 Φεβρουαρίου επιβεβαιώθηκε η συμμετοχή του στην ταινία στο ρόλο του σκηνοθέτη. Λίγο αργότερα ανακοινώθηκε ότι ο Μάικλ Φασμπέντερ βρισκόταν σε διαπραγματεύσεις να εμφανιστεί στην ταινία και στις 21 Φεβρουαρίου επιβεβαιώθηκε ότι πήρε τον πρωταγωνιστικό ρόλο.
Στις 24 Φεβρουαρίου ανακοινώθηκε ότι οι ηθοποιοί Τζέρεμι Ρένερ, Χαβιέρ Μπαρδέμ και Μπραντ Πιτ ενδιαφέρονταν να υποδυθούν τον κακό της ταινίας. Στις 8 Μαρτίου, ειπώθηκε ότι ο Μπαρδέμ ήταν η πρώτη επιλογή του Σκοτ αλλά οι Ρένερ και Πιτ ήταν ακόμα πιθανοί για το ρόλο και ότι η Νάταλι Πόρτμαν βρισκόταν σε συζητήσεις για το ρόλο της Λόρα. Στις 8 Απριλίου, επιβεβαιώθηκε ότι οι Πιτ και Μπαρδέμ υπέγραψαν να υποδυθούν τους Γουέστρεϊ και Ράινερ αντίστοιχα. Στις 19 Απριλίου επιβεβαιώθηκε ότι η Πενέλοπε Κρουζ θα υποδυθεί το γυναικείο πρωταγωνιστικό ρόλο και στις 8 Μαΐου ανακοινώθηκε η συμμετοχή της Κάμερον Ντίαζ στο ρόλο της Μαλκίνα.

Box office

Με προϋπολογισμό 25.000.000 δολάρια, η ταινία Ο Συνήγορος έκανε άνοιγμα στην 4η θέση με 7,8 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 16,9 εκατομμύρια δολάρια και στον υπόλοιπο κόσμο συγκέντρωσε 54 εκατομμύρια δολάρια. Παγκοσμίως απέφερε 71 εκατομμύρια δολάρια.
Κόμβη

Στην ελληνική μυθολογία η Κόμβη ήταν κόρη του ποτάμιου θεού Ασωπού, που πιθανώς ταυτίζεται με τη Χαλκίδα, την επώνυμη ηρωίδα της ομώνυμης πόλεως: η παράδοση αναφέρει την ηρωίδα Κόμβη, «την επικληθείσαν χαλκίδα», ως μητέρα εκατό τέκνων (κατ' άλλους μόνο 7). Ως παιδιά της Κόμβης αναφέρονται οι Κουρήτες (από τον Ησύχιο), οι 7 Ευβοϊκοί Κορύβαντες (Πρυμνέας, Μίμας, `Ακμων, Δαμνέας, Ωκύθους, Ιδαίος και Μελισσέας) κ.ά.. Ως σύζυγος της Κόμβης αναφέρεται ο Σωχός. Εξαιτίας της τρέλας που προσέβαλε τον σύζυγό της, η Κόμβη με τα παιδιά της κατέφυγε στην Κνωσό, μετά στη Φρυγία και τελικώς στην Αθήνα, στον βασιλιά Κέκροπα, ο οποίος σκότωσε τον Σωχό και ξανάφερε την Κόμβη και τα τέκνα της στην πατρίδα τους, την Εύβοια.
Η Κόμβη συνδέεται και με την Πλευρώνα στην Αιτωλία, όπου σύμφωνα με άλλη παράδοση μεταμορφώθηκε σε πουλί. Από μία λέξη που παραθέτει ο Ησύχιος γνωρίζουμε ότι οι Πολυρρήνιοι που κατοικούσαν στην Κρήτη ονόμαζαν κόμβαν το πουλί κορώνη.
Πρατίνας

Βιογραφία

Λίγα είναι γνωστά για την ζωή και το έργο του. Γεννήθηκε στους Φλειούς στην βορειοδυτική Αργολίδα. Ήταν σύγχρονος του Χοιρίλου και του Αισχύλου όταν ο Αισχύλος ξεκινούσε την καριέρα του. Είναι αμφίβολο αν ο Πρατίνας ήταν τραγικός ποιητής. Ίσως να ήταν κωμικός, αλλά σίγουρα ήταν ο πρώτος που δημιούργησε έργα που χαρακτηρίζονται ως σατυρικό δράμα με χοντρά αστεία και εξωτικούς χορούς των σατύρων. Σύμφωνα με την μαρτυρία δύο επιγραμμάτων περί του Σοφοκλή γνωρίζουμε ότι ο Πρατίνας εκτιμούσε τον σατυρικό χορό. Φέρεται να έγραψε 18 τραγωδίες και 32 σατυρικά δράματα, αλλά τα έργα του έχουν χαθεί σχεδόν όλα. Εκτός των έργων του έγραψε και διθύραμβους και ωδές, τα λεγόμενα υπορχήματα. Ένα σημαντικό απόσπασμα διασώθηκε από τον Αθήναιο.
Γιος του Πρατίνα ήταν ο Αριστέας, προς τιμή του οποίου οι κάτοικοι των Φλοιών του είχαν στήσει ανδριάντα, επειδή πατέρας και γιος θεωρούνταν ως οι μεγαλύτεροι ποιητές μετά τον Αισχύλο.
Πλιάσα

Ιστορία

Παραδοσιακά στην Πλιάσα κατοικούσε ένας σημαντικός αριθμός Βλάχων, μεγάλο ποσοστό των οποίων κατά τη χειμερινή περίοδο μετακινείτο τα παλαιότερα χρόνια προς τη Θεσσαλία όπου και διαχείμαζε, ακολουθώντας μια τακτική επιβεβλημένη από την κτηνοτροφική ασχολία των περισσότερων εξ αυτών. Παράλληλα, αποτελούσε έδρα της ισχυρής φεουδαρχικής μουσουλμανικής οικογένειας των Σινάν. Κατά το 1878 ο χριστιανικός πληθυσμός του οικισμού μειώθηκε σημαντικά καθώς 135 βλάχικες οικογένειες εγκαταστάθηκαν μόνιμα στην ευρύτερη περιοχή του Αλμυρού Μαγνησίας. 
Σύμφωνα με τον Γερμανό γλωσσολόγο Γκούσταβ Βάιγκαντ που επισκέφτηκε την περιοχή την περίοδο 1889-1890, η Πλιάσα ήταν χωρισμένη σε δύο συνοικίες, μια μουσουλμανική και μια χριστιανική (βλάχικη). Κατά τον ερευνητή, η χριστιανική συνοικία είχε πληθυσμό 500 ατόμων ενώ αρκετοί από τους βλαχόφωνους ήταν ρουμανικής εθνικής συνείδησης (τάση που εμφανίστηκε στην περιοχή κατά τη δεκαετία του 1860 μέσω των προσπαθειών ρουμανικών κύκλων). Επιπλέον από το 1881 λειτουργούσε ρουμανικό σχολείο στο οποίο κατά το 1890 φέρονται να φοιτούσαν 73 μαθητές.
Κατά τον Μακεδονικό Αγώνα, μεγάλο μέρος των χριστιανών κατοίκων της Πλιάσας όντες ρουμανικής εθνικής συνείδησης, τάχτηκαν στο πλευρό των κομιτατζήδων αλλά και των ρουμανόβλαχων ενόπλων που συνεργάζονταν με το Βουλγαρικό Κομιτάτο, αναδεικνύοντας διάφορους αρχηγούς ένοπλων ομάδων, με κυριότερους τους Βούλγαρους κομιτατζήδες Μήτρο Βλάχο και Αποστόλ Κοτσκόνα αλλά και τον ρουμανόβλαχο οπλαρχηγό Ατανάς Νάστα. Παράλληλα δεν αναγνώριζαν την εκκλησιαστική δικαιοδοσία της ελληνορθόδοξης μητρόπολης Κορυτσάς. Το 1905 η εκκλησία του χωριού πραγματοποιούσε τη λειτουργία στα ρουμανικά με αποτέλεσμα σώμα μακεδονομάχων υπό τον Κωνσταντίνο Γκούτα να εισβάλει στον οικισμό και να καταστρέψει τα ρουμάνικα λειτουργικά βιβλία σε μια προσπάθεια να εξαναγκάσει τον πληθυσμό να επιστρέψει στους κόλπους της μητρόπολης. Τον Απρίλιο του ίδιου έτους άλλο σώμα Ελλήνων ανταρτών υπό τον Λάκη Νταηλάκη πραγματοποίησε επιχείρηση εναντίον τοπικών βουλγαρικών και ρουμανικών σωμάτων ενώ δύο μήνες αργότερα, ο ίδιος οπλαρχηγός κατάφερε να διαλύσει την ένοπλη ομάδα των ντόπιων Κοτσκόνα και Νάστα (αργότερα η τσέτα του Κοτσκόνα ανασυντάχθηκε και έδρασε μέχρι τη χορήγηση αμνηστίας από τους Νεότουρκους κατά το 1908).
Το 1906 ο μητροπολίτης Κορυτσάς Φώτιος Καλπίδης, προσπάθησε να επισκεφτεί την Πλιάσα για να τελέσει την θεία λειτουργία στα ελληνικά, προπηλακίστηκε όμως από μερίδα των κατοίκων και αποχώρησε. Μετά τη δημιουργία του αλβανικού κράτους και τη χάραξη των ελληνοαλβανικών συνόρων, ορισμένες οικογένειες νομάδων κτηνοτρόφων με ελληνική εθνική συνείδηση εγκαταστάθηκαν μόνιμα στην Ελλάδα. 
Στη σημερινή εποχή, η Πλιάσα αποτελεί ένα από τα χωριά της νοτιοανατολικής Αλβανίας όπου εντοπίζονται ακόμη ομιλητές της βλάχικης γλώσσας.

Προσωπικότητες

Από την Πλιάσα κατάγονταν οι Βούλγαροι κομιτατζήδες Μήτρος Βλάχος και Αποστόλ Κοτσκόνα, ο Ατανάς Νάστα (ρουμανόβλαχος οπλαρχηγός), ο ιερέας Λάμπρος Μπαλαμάτση (σημαντική προσωπικότητα των ρουμανόβλαχων της ΝΑ Αλβανίας που σκοτώθηκε κατά την εξέγερση της Κορυτσάς) και ο Ρουμάνος ποιητής Βασίλε Μούσι.
Ούλρικ Φρειδερίκος Γκύλντενλιβε

Βιογραφία

Γεννήθηκε στη Βρέμη και ήταν νόθος γιος του Φρειδερίκου Γ΄ της Δανίας και της ερωμένης του Μαργαρίτας Πάπε. Ο πατέρας τού Φρειδερίκου Γ΄ έκανε τη Μαργαρίτα βαρόνη του Λίβενταλ (Løvendal). Το 1648 ο Φρειδερίκος Γ΄ έγινε βασιλιάς και έδωσε στον Ούλρικ-Φρειδερίκο το επώνυμο Γκύλντενλιβε, το οποίο χρησιμοποιούσαν για τα νόθα τέκνα των Δανών βασιλέων.
Το διάστημα 1650-55 ταξίδευσε στην Ευρώπη και επισκέφθηκε τη Γαλλία, την Ιταλία και την Ισπανία. Το 1655 έγινε ευγενής της Δανίας.

Σταδιοδρομία

Το 1664 διορίστηκε κυβερνήτης (statholder) της Νορβηγίας. Εκεί μελέτησε τη λειτουργία του κράτους και πρότεινε μεταρρυθμίσεις, όπως τη μείωση της φορολογίας και την ίδρυση Εφετείου στη Νορβηγία, ξεχωριστού από αυτό της Δανίας. Κατασκεύασε και βελτίωσε εννέα φρούρια στα σύνορα με τη Σουηδία.
Έλαβε μέρος στους Δανο-Σουηδικούς Πολέμους (1658-60) και ήταν επιτυχής στη μάχη του Νύμπορκ (1659). Το 1666, ως αρχηγός του Νορβηγικού στρατού ήταν νικηφόρος στους Πολέμους του Σκαν (1675-79). Το 1671 ίδρυσε την πόλη του Λάουρβικ (νυν Λάρβικ) και ονομάστηκε κόμης του Λάρβικ. Εκεί οικοδόμησε την εκκλησία και το δημαρχείο, μία από τις μεγαλύτερες ξύλινες καατασκευές της Νορβηγίας ως τις ημέρες μας.
Εφήρμοσε τις μεταρρυθμίσεις του Αννίβα Σέχεστετ, πρώην κυβερνήτη της Νορβηγίας, στη φορολογία, στην άμυνα και στη δικαιοσύνη· προστάτευσε τους δουλοπάροικους αγρότες. Συμμετείχε ενεργά στην πολιτική από το 1670 μαζί με τον Πέντερ Γκρίφφενφελτ. Το 1672 θεμελίωσε το ανάκτορο Γκύλντενλιβες, μετέπειτα ανάκτορο Σαρλόττενμπουρκ, για τον γιο του.
Βηστίνος

Με το όνομα Βηστίνος φέρεται (εντός αγκυλών) στην έκδοση των «Belles Lettres» το επίγραμμα ΧV 25 της Παλατινής Ανθολογίας. Κατά την ίδια πηγή πρόκειται για τον L. Julius Vestinus, λεξικογράφο των χρόνων του Αδριανού. Ο Paton αποδίδει το επίγραμμα στον Βησαντίνο. Για τα δύο αυτά ονόματα υπάρχει μεγάλη αβεβαιότητα στις πηγές.
Πεντάγωνο

Στη γεωμετρία, πεντάγωνο ή 5-γωνο λέγεται ένα πολύγωνο που έχει πέντε πλευρές (και γωνίες). Το άθροισμα των εσωτερικών γωνιών ενός απλού πενταγώνου είναι 540°.
Ένα πεντάγωνο μπορεί να είναι απλό ή αυτοτεμνόμενο. Ένα αυτοτεμνόμενο κανονικό πεντάγωνο (πεντάγωνο αστέρι) ονομάζεται πεντάγραμμο.

Κατασκευή κανονικού πενταγώνου

Το κανονικό πεντάγωνο είναι πολύγωνο που μπορεί να κατασκευαστεί χρησιμοποιώντας κανόνα και διαβήτη ως εγγεγραμμένο σε κύκλο, είτε κατασκευάζοντας το από μια δοσμένη γωνία. Αυτή η διαδικασία αναφέρθηκε από τον Ευκλείδη, περίπου το 300 π.Χ. στο έργο του Στοιχεία.
Αφού κατασκευάσεις ένα κυρτό πεντάγωνο, όταν φέρεις τις διαγώνιές του κατασκευάζεις ένα πεντάγραμμο, με ένα μικρότερο κανονικό πεντάγωνο στο κέντρο του. Εφόσον επεκτείνεις τις πλευρές ώστε να ενωθούν, κατασκευάζεις ένα μεγαλύτερο κανονικό πεντάγωνο.

Κατασκευή πενταγώνου με δίπλωμα χαρτιού

Μια απλή μέθοδος κατασκευής κανονικού πενταγώνου είναι από μια λωρίδα χαρτί την οποία πρέπει να δέσουμε κόμπο με τέτοιο τρόπο, ώστε το τελικό σχήμα να είναι συμμετρικό ως προς άξονα.
Αγάπη Είναι Εσύ

Ιστορικό

Το Σεπτέμβριο του 2010 ανακοινώθηκε ότι η Άννα Βίσση συνεργάζεται με τον μόνιμο συνεργάτη της Νίκο Καρβέλα για το επερχόμενο καινούριο άλμπουμ της. Μιλώντας στο περιοδικό "Life & Style", η Βίσση δήλωσε ότι επιθυμούσε να δουλέψει ξανά με τον Καρβέλα ενώ κι αυτός αισθανόταν το ίδιο. Το άλμπου σηματοδοτεί την πρώτη τους συνεργασία μετά το  πλατινένιο Nylon. Σε συνέντευξή της στο ραδιοφωνικό σταθμό Love Radio ανακοίνωσε τον τίτλο του άλμπουμ που θα περιέχει 10 νέα τραγούδια και τους στίχους και τη μουσική θα γράψει αποκλειστικά ο Νίκος Καρβέλας.

Κυκλοφορία και Προώθηση

Το Αγάπη Είναι Εσύ είχε αρχικά προγραμματιστεί να κυκλφορήσει με την Κυριακάτικη εφημερίδα "Real News" στις 19 Δεκεμβρίου 2010.  Εξαιτίας όμως της 48ωρης απεργίας των μέσων μαζικής ενημέρωσης κυκλοφόρησε δύο ημέρες πριν στις 17 Δεκεμβρίου.
 Διαθέσιμο στα δισκοπωλεία σε Ελλάδα και Κύπρο έγινε στις 22 Δεκεμβρίου 2010.

Αγάπη Είναι Εσύ (CD single)

Για να προωθήσει το άλμπουμ η Άννα Βίσση κυκλοφόρησε με την εφημερίδα "Real News" το CD single "Αγάπη Είναι Εσύ" με τρία ολοκαίνουρια τραγούδια στις 24 Οκτωβρίου 2010.

Πρώτες αντιδράσεις

Με την κυκλοφορία του CD single "Αγάπη Είναι Εσύ", το ομότιτλο τραγούδι έλαβε αρνητικές κριτικές για το περιεχόμενο του στίχου, με τους θαυμαστές της Βίσση να είναι κι αυτοί απογοητευμένοι καθώς περίμεναν ένα καλύτερο αποτέλεσμα από την αναμενόμενη συνεργασία της Βίσση με τον Καρβέλα. Ο Λάκης Λαζόπουλος σχολίασε επίσης το τραγούδι στην εκπομπή του Αλ Τσαντίρι Νιουζ τον Οκτώβριο του 2010. Η Βίσση υπερασπίστηκε το τραγούδι λέγοντας ότι είναι καλό παράδειγμα το γεγονός ότι κάνει ο Καρβέλας, καλό ή κακό, να μην περνάει απαρατήρητο.

Πωλήσεις

Εξαιτίας της οικονομικής κρίσης, πολλοί καλλιτέχνες κυκλοφόρησαν τα καινούρια τους στούντιο άλμπουμ ως ένθετο σε κυριακάτικες εφημερίδες ή περιοδικά. Η Άννα Βίσση ακολούθησε αυτήν την τακτική και κυκλοφόρησε για πρώτη φορά άλμπουμ μαζί με κυριακάτικη εφημερίδα. Το Αγάπη Είναι Εσύ διανεμήθηκε από την εφημερίδα "Real News" και ήταν η τέταρτη εφημερίδα με τις υψηλότερες πωλήσεις, έχοντας πουλήσει 96.570 αντίτυπα.
Στα δισκοπωλεία κυκλοφόρησε λίγες μέρες αργότερα και έκανε είσοδο στη 6η θέση του επίσημου chart της IFPI και παρέμεινε εκεί και τη δεύτερη εβδομάδα. Την τρίτη εβδομάδα ανέβηκε στην 3η θέση  και την τέταρτη εβδομάδα έγινε χρυσό.
Στην Κύπρο έκανε νέα είσοδο στην πρώτη θέση των charts ξεπερνώντας τις κυκλοφορίες του Σάκη Ρουβά και του Μιχάλη Χατζηγιάννη. Τελικά έγινε Χρυσό αγγίζοντας τις 9.000 πωλήσεις .

Αγάπη Είναι Εσύ

Στις 9 Οκτωβρίου 2010 κυκλοφόρησε το πρώτο single "Αγάπη Είναι Εσύ" από το ομότιτλο άλμπουμ μέσω της ιστοσελίδας της εφημερίδας "Real News". Στις 14 Δεκεμβρίου 2010, κυκλοφόρησε το βίντεο κλιπ σε σκηνοθεσία της Christine Crokos.
Ερμενγάρδη της Ιταλίας

Βιογραφία

Ήταν το μόνο τέκνο του Λουδοβίκου Β΄ των Φράγκων & των Λομβαρδών και της Ενγκελμπέργκας των Σουππονιδών, κόρης του Αντέλχις Α΄ κόμη της Πάρμας, Μπρέσκιας, Κρεμόνας & Σπολέτο.
Άρες Λουζιτάνι

Ο Άρες Λουζιτάνι (Πορτογαλικά:Ares Lusitani) είναι ο Θεός των αλόγων στην Λουζιτανική μυθολογία. Λατρευόταν στη Λουζιτανία και στην περιοχή της σημερινής ισπανικής Γαλικίας. 
Πιθανολογείται ότι η θεότητα αυτή προστέθηκε στο παλαιότερο τοπικό πάνθεον κατά τους ελληνορωμαϊκούς χρόνους.
Αλ Λιθ

Γεωγραφία

Βρίσκεται 180 χιλιόμετρα νοτιοδυτικά από την ιερή πόλη της Μέκκας και 190 χλμ. νότια της Τζέντα. Τα βόρεια χωριά του δήμου της πόλης βρίσκονται μόλις 90 χιλιόμετρα μακριά από τη Μέκκα. Εκτείνεται στα βουνά Χετζάζ και Αντχάμ και εκτείνεται μέχρι την Ταΐφ στα ανατολικά και νότια μέχρι την πόλη Αλ Κουνφουντάχ. Ο διεθνής παραλιακός δρόμος Τζέντα - Τζιζάν περνά από την πόλη.

Ιστορία και προφίλ

Το Αλ Λιθ πήρε το όνομά του από την Κοιλάδα Λέιθ, η οποία βρίσκεται κοντά στο χωριό Γκουμαϋκάχ. Το Αλ Λιθ σήμερα είναι ένα εμπορικό λιμάνι που δέχεται προσκυνητές και προϊόντα από όλες τις γωνιές του κόσμου. Στο παρελθόν, ήταν ένα μεγάλο εμπορικό λιμάνι που δεχόταν πλοία από το Τζιζάν, την Υεμένη, και τις ακτές της Αφρικής και εξήγαγε τα εν λόγω εμπορεύματα στη Μέκκα και τη Τζέντα.
Το Αλ Λιθ είναι μία από τις τοποθεσίες υποβρύχιων καταδύσεων.
Χριστόφορος Κοντολέων

Βιογραφικά στοιχεία

Γεννήθηκε στα Κύθηρα ή στη Μονεμβασιά και ήταν μάλλον Κρητικής καταγωγής, μετά την καταστροφή της μεγαλονήσου. Σπούδασε με υποτροφία στο Ελληνικό Γυμνάσιο της Ρώμης και ήταν ένας από τους πιο φημισμένους μαθητές του εκπαιδευτικού ιδρύματος. Λόγω της παιδείας του, μαζί με άλλους επιστήμονες της εποχής του, έτυχε της φιλίας και της προστασίας του Καρδιναλίου Ροδόλφου. Υπήρξε αντιγραφέας ελληνικών χειρογράφων και θεωρείται ο γραφέας τού κώδικα Monachensis 400.

Συγγράμματα

Έγραψε στα Λατινικά περί ψυχής.
Καταλυματίας

Ο Καταλυματίας ήταν ονομασία με την οποία αποκαλούνταν, από το 1828 μέχρι το 1863, στον ελληνικό στρατό πρόσωπα (ισότιμα αξιωματικών) που εκτελούσαν οικονομικής φύσης υπηρεσίες σε στρατιωτικές μονάδες. Η θέση και οι αρμοδιότητές της στους σχηματισμούς του στρατού προσδιορίσθηκε κατά τα πρώτα χρόνια της ίδρυσης του νεοελληνικού κράτους. Ευθύνη του Καταλυματία ήταν η μέριμνα του στρατωνισμού και της επιμελητείας των στρατιωτικών καταλυμάτων. Η στέγαση των στρατιωτικών σχηματισμών κατά τις μετακινήσεις τους λεγόταν επισταθμία.
Γκουϊνάν Χαΐρι

Δημιουργία

Το 1927 εργάστηκε ως συντάκτης της εφημερίδας Μπασκορτοστάν Γιεστέρε (Νεολαία του Μπασκορτοστάν).
Αγγλικανική Εκκλησία της Αυστραλίας

Ιστορικό

Όταν το 1787 ήρθαν στην Αυστραλία τα πρώτα πλοία με κατάδικους, ο αιδεσιμότατος Ρίτσαρντ Τζόνσον ήταν ο επίσημος ιερέας των ναυτών και των καταδίκων οι οποίοι αποτέλεσαν τους πρώτους αποίκους της Νέας Νότιας Ουαλίας. Το 1825 εκλέγεται ο πρώτος αρχιδιάκονος Αυστραλίας υπό τη δικαιοδοσία του επισκόπου Καλκούτας. Το 1836 εκλέγεται ο πρώτος επίσκοπος Αυστραλίας, ενώ το 1842 ιδρύεται η επισκοπή Τασμανίας. Το 1847 η Αυστραλία χωρίζεται σε 4 επισκοπές: (Σίδνεϊ, Μελβούρνη, Νιουκάστλ και Αδελαΐδα). Τα επόμενα 80 χρόνια οι επισκοπές ανήλθαν σε 25.
Τον Ιανουάριο του 1962 η Αγγλικανική Εκκλησία Αυστραλίας κηρύχτηκε αυτοκέφαλη και απέκτησε δικό της αρχιεπίσκοπο. Σήμερα η Αυστραλία έχει 23 Αγγλικανικές επισκοπές που περιέρχονται σε 5 επαρχίες, χωρίς να συνυπολογίζεται η Τασμανία.
Σύμφωνα με την απογραφή του 2006, στην Αυστραλία κατοικούν 3.718.241 Αγγλικανοί, οι οποίοι αντιστοιχούν στο 18.7% του συνολικού πληθυσμού.
Air Malta

Τα πρώτα χρόνια

Λίγο μετά το Δεύτερο Παγκόσμιο Πόλεμο, πολλές μικρές ιδιωτικές εταιρείες σχηματίστηκαν στη Μάλτα. Μεταξύ αυτών ήταν Η Malta Instone Airlines,η BAS (Malta) Ltd, και η Malta Airlines. Το 1947 οι δύο εταιρείες Malta Instone Airlines και η BAS (Malta) Ltd συγχωνεύτηκαν για να σχηματίσουν την Air Malta Ltd. 
Η Air Malta άρχισε να λειτουργεί, με 2 μισθωμένα Boeing 720Bs που έκανα πτήση στην Ρώμη, στην Τρίπολη, στο Λονδίνο, στο Μάντσεστερ, στη Φρανκφούρτη και στο Παρίσι από τη Μάλτα. Αργότερα αγόρασε 3 Boeing 720Bs.
Το 1981 μίσθωσε 3 Boeing 737-200. Το 1986 η Air Malta αγόρασε 3 νέα Boeing 737-200, και το 1987 αγόρασε το πρώτο της Airbus A320. Το  1992 αγόρασε 3 Boeing 737-300 και 4 Avro RJ70 για τα δρομολόγια προς Κατάνια και Παλέρμο.

Ανάπτυξη από το 2000

Μεταξύ του 2002 και του 2007, η Air Malta αντικατάστησε όλα της τα αεροσκάφει με τα νέα αεροσκάφει Airbus A319s και A320.
Τον Ιούνιο του 2017, ο νέος Υπουργός Τουρισμού ανακοίνωσε ότι η Air Malta θα πρέπει να αναδιαρθρωθεί.Η Air Malta ξεκίνησε νέες διαδρομές πρως την Τύνιδας, το Μάντσεστερ,την Μάλαγα, Comiso, το Κίεβο, τη Λισαβόνα, την Καζαμπλάνκα, το Southend, Κάλιαρι και τη Φρανκφούρτη.
Ιωάννης του Ηνωμένου Βασιλείου

Βιογραφία

Ο πρίγκιπας Ιωάννης γεννήθηκε στο Γιορκ Κότατζ του Σάντριγχαμ στις 12 Ιουλίου 1905. Κατά τη γέννησή του ήταν έκτος στη γραμμή διαδοχής για το βρετανικό θρόνο, πίσω από τον πατέρα του και τους τέσσερις μεγαλύτερους αδελφούς του. Η βάπτισή του έγινε στις 3 Αυγούστου του ίδιου έτους στην Εκκλησία της Αγίας Μαρίας Μαγδαληνής του Σάντριγχαμ και τελέστηκε από τον κληρικό Τζον Νιλ Ντάλτον. Ανάδοχοί του ήταν ο βασιλιάς Κάρολος Α΄ της Πορτογαλίας, ο βασιλιάς Κωνσταντίνος Α΄ της Ελλάδας, ο βασιλιάς Χάακον Ζ´ της Νορβηγίας, ο πρίγκιπας Ιωάννης του Σλέσβιχ-Χόλσταϊν-Σόντερμπουργκ-Γκλύξμπουργκ, o Αλεξάντερ Νταφ, η βασίλισσα Σοφία της Ελλάδας και η πριγκίπισσα Αλίκη του Αθλόουν. Για τους παραπάνω ορίστηκαν ως πληρεξούσιοι στη βάπτιση ο πατέρας του Ιωάννη, Γεώργιος, και η πριγκίπισσα Βικτώρια του Ηνωμένου Βασιλείου.
Το μεγαλύτερο μέρος της ζωής του ο Ιωάννης το πέρασε στο Σάντριγχαμ μαζί με τα αδέλφια του Εδουάρδο, Αλβέρτο, Ερρίκο, Γεώργιο και Μαίρη, υπό την επίβλεψη της γκουβερνάντας Σάρλοτ Μπιλ.
Στην ηλικία των τεσσάρων ετών ο Ιωάννης υπέστη την πρώτη επιληπτική κρίση και παρουσίασε σημάδια νοητικής υστέρησης και πιθανώς αυτισμού. Όταν ο πατέρας του ανήλθε στο θρόνο, μετά το θάνατο του παππού του, το 1910, ο Ιωάννης απέκτησε τον τίτλο «Αυτού Βασιλική Υψηλότητα ο Πρίγκιπας Ιωάννης». Ωστόσο, δεν ήταν δυνατόν να παραβρεθεί στην τελετή ενθρόνισης των γονέων του, που έγινε στις 22 Ιουνίου 1911, καθώς αυτό θεωρήθηκε επικίνδυνο για την υγεία του.
Παρά το γεγονός ότι πολλοί θεώρησαν ότι ο Ιωάννης κρυβόταν από τους πολίτες, εκείνος είχε συχνές δημόσιες εμφανίσεις, τουλάχιστον μέχρι τα ενδέκατα γενέθλιά του. Μετά το ξέσπασμα του Α΄ Παγκοσμίου Πολέμου ο Ιωάννης έβλεπε σπάνια τους γονείς του, οι οποίοι απασχολούνταν με τα δημόσια καθήκοντά τους, ενώ απομακρύνθηκε και από τα αδέλφια του, τα οποία είτε είχαν εισαχθεί σε κάποιο οικοτροφείο, είτε υπηρετούσαν στο στράτευμα. Έτσι, απομακρύνθηκε από τη δημοσιότητα, ενώ κανένα επίσημο πορτρέτο του δεν δημοσιεύθηκε μετά το 1913.
Το 1916, καθώς οι κρίσεις του γίνονταν όλο και πιο συχνές και σοβαρές, εστάλη στο Γουντ Φαρμ του Σάντριγχαμ, με την Μπιλ να συνεχίζει να έχει την επίβλεψή του. Η γιαγιά του βασίλισσα Αλεξάνδρα είχε φτιάξει έναν κήπο στο Σάντριγχαμ Χάουζ ειδικά για τον εγγονό της, προκειμένου να βρίσκει εκεί ενδιαφέρον. Η Αλεξάνδρα είχε γράψει ότι ο Ιωάννης «ήταν περήφανος για το σπίτι του, ωστόσο λαχταρούσε να έχει συντροφιά».
Ο Ιωάννης πέρασε την ημέρα των Χριστουγέννων του 1918 μαζί με την οικογένειά του στο Σάντριγχαμ Χάουζ, αλλά οδηγήθηκε πίσω στο Γουντ Φαρμ τη νύχτα της ίδιας ημέρας. Στις 18 Ιανουαρίου 1919, μετά από μια σοβαρή επιληπτική κρίση, πέθανε στον ύπνο του. Η μητέρα του, βασίλισσα Μαίρη, έγραψε στο ημερολόγιό της ότι η είδηση ήταν «ένας μεγάλος κλονισμός, όμως για την ανήσυχη ψυχή του φτωχού μικρού παιδιού, ο θάνατος έφθασε ως μεγάλη ανακούφιση». Η κηδεία του έγινε στις 21 Ιανουαρίου στην Εκκλησία της Αγίας Μαρίας Μαγδαληνής του Σάντριγχαμ και τελέστηκε από τον ιερέα που τον είχε βαπτίσει, τον Τζον Νιλ Ντάλτον.
Εταιρεία Συγγραφέων

Σκοπός

Η Εταιρεία Συγγραφέων ιδρύθηκε με σκοπό  να ενισχύσει το έργο επαγγελματιών συγγραφέων, καθώς και να εκπροσωπήσει και να υπερασπιστεί τα επαγγελματικά τους συμφέροντα, όπως αναφέρεται και στην επίσημη ιστοσελίδα της. Πρωταρχικός της στόχος είναι η προστασία των πνευματικών  δικαιωμάτων των συγγραφέων καθώς και η προάσπιση της ελευθερίας και της πολυφωνίας στο λόγο και την έκφραση.

Δράση

Η Εταιρεία Συγγραφέων διοργανώνει σεμινάρια, προγραμματίζει συναντήσεις και διατηρεί μια βάση δεδομένων , η οποία παρέχει τη δυνατότητα αναζήτησης των μελών της και βάση της ειδικότητας τους. Παράλληλα, διαθέτει επιχορηγήσεις, υποτροφίες και βραβεία για τους συγγραφείς- μέλη της, προκειμένου να ενισχύσει το έργο τους. Συγκεκριμένα οι επιχορηγήσεις διακρίνονται σε Επιχορηγήσεις για έργα σε εξέλιξη που καλύπτουν το κόστος της έρευνας και σε Επιχορηγήσεις για τους συγγραφείς που έχουν ανάγκη από οικονομική υποστήριξη. Από το 1980 εκδίδει το τριμηνιαίο περιοδικό με τίτλο «The Author» , το οποίο αποτελεί πηγή πληροφόρησης για όσους δραστηριοποιούνται στον χώρο των βιβλίων, καθώς το περιεχόμενο της καλύπτει την περίοδο των τελευταίων 125 χρόνων. Το περιοδικό αριθμεί περισσότερα από 9.000 αντίτυπα και διανέμεται δωρεάν στα μέλη και τους συνεργάτες της Εταιρείας Συγγραφέων.
Κάρολος του Μαιν

Βιογραφία

Ήταν ο τρίτος γιος του Λουδοβίκου Β΄ δούκα του Ανζού και της Γιολάντας του Οίκου της Βερκελώνης, κόρης του Ιακώβου Α΄ της Αραγωνίας.
Το 1437 ακολούθησαν τον Κάρολο Ζ΄ Βαλουά της Γαλλίας στην κατάληψη του Μοτερώ και του Ποντουάζ το 1441. Τότε ο μεγαλύτερος αδελφός του Ρενέ Α΄ δούκας του Ανζού και κόμης του Μαιν του παραχώρησε την κομητεία του Μαιν. Συνέχισε να συμμετέχει στις εκστρατείες του Καρόλου Ζ΄.
Μία διαφωνία για την κομητεία του Γκιζ μεταξύ του Καρόλου και του αδελφού της συζύγου του Ισαβέλλας, του Λουδοβίκου του Οίκου Λουξεμβούργου κόμη του Σαιν-Πολ, διευθετήθηκε, λαμβάνοντας η Ισαβέλλα το Γκιζ ως προίκα.
Οδήγησε την οπισθοφυλακή του Λουδοβίκου ΙΑ΄ της Γαλλίας (γιου του Καρόλου Ζ΄) στη μάχη του Μονλερύ το 1465.